দুই দলের মহাসমাবেশের অনুমতি নিয়ে যা বললেন ডিএমপি কমিশনার

আওয়ামী লীগ ও বিএনপি রাজধানীতে মহাসমাবেশের অনুমতি পাচ্ছে। বৃহস্পতিবার (২৬ অক্টোবর) ঢাকা মহানগর পুলিশের একজন দায়িত্বশীল কর্মকর্তা এই কথা জানিয়েছেন।

তিনি বলেন, সার্বিক বিষয় বিবেচনা করছে পুলিশ। শেষ পর্যন্ত দুই দলের পছন্দের ভেন্যুতেই অভিন্ন শর্তসাপেক্ষে সমাবেশের অনুমোদন দেওয়া হতে পারে। শুক্রবার পুলিশের পক্ষ থেকে এই ঘোষণা আসতে পারে।

ঢাকা মহানগর পুলিশ কমিশনার হাবিবুর রহমান জানান, আওয়ামী লীগ ও বিএনপির মতো বড় দুইটি দল তাদের কর্মসূচি কীভাবে, কখন, কোথায় করতে চায়- তা পুলিশকে লিখিতভাবে জানিয়েছে। শান্তিপূর্ণভাবে কর্মসূচির প্রতিশ্রুতি দিয়েছে। পুলিশের কাছে দেওয়া দুই দলের চিঠি ইতিবাচকভাবে গুরুত্বসহকারে বিবেচনা করা হচ্ছে।

তিনি আরও বলেন, আওয়ামী লীগ ও বিএনপি তাদের প্রতিশ্রুতি রক্ষা করলে তাদের পছন্দের জায়গায় সমাবেশ করার অনুমতি দিতে সমস্যা নেই। তবে এখনও বিষয়টি নিয়ে আনুষ্ঠানিক সিদ্ধান্ত হয়নি।সিদ্ধান্ত হলে সবাইকে জানিয়ে দেওয়া হবে।